Ruotsalainen rekkakuski ajoi Länsi-Ruotsissa hieman erikoisemman kolarin, sillä mies törmäsi menopelillään kamelilaumaan. Pöllämystynyt kuljettaja kertoi tiedotusvälineille luulleensa eläimiä hirviksi.

- Kylläpä on outoja hirviä. Niillä ei ole sarvia, ja sitten niillä on tuommoinen kyttyrä, kertoi mies ajatelleensa juuri ennen törmäystä.

Kolari sattui Jönköpingin länsipuolella varhain tiistaina. Viiden kamelin lauma oli karannut kiertävästä sirkuksesta. Laumassa oli kaksi kamelia ja kolme yksikyttyräistä dromedaaria. Kameleista yksi sai törmäyksessä vammoja, mutta sekin selvinnee hengissä.

- Kuljettaja on shokissa. Ja selvähän se, kuka nyt odottaisi näkevänsä dromedaarin tiellä, analysoi poliisin edustaja Christer Fuxborg.

Tapauksesta kertoi ensin Helsingin Sanomat.